רומן אברמוביץ'

קורות חיים

נולד בעיר סראטוב שברוסיה, לאב יהודי ממוצא בלארוסי, ולאם שאביה היה נוצרי ואמה הייתה יהודייה, שניהם ממוצא אוקראיני.
אברמוביץ' איבד את אמו כאשר היה בן שנה וחצי. שנתיים וחצי אחרי מות אמו, נהרג גם אביו בתאונת עבודה בשעה שעבד בבנייה. לאחר שבגיל ארבע התייתם אברמוביץ' מהוריו, אומץ בידי דודו שגידל אותו בחיק משפחתו היהודית בסביבה קשה בצפון-מערב רוסיה, במחוז קומי.
אברמוביץ' החל לעבוד במוסד תעשייתי בעיר אוכת'ה לפני שגויס לחיל היבשה בצבא הסובייטי. לאחר השרות הצבאי, חזר לעיר ובשנת 1983 החל לימודים במכון לתעשייה. ככל הנראה לא סיים את הלימודים.

תעשייה

אברמוביץ' השיג את הונו באמצעות קנייה מוזלת של מניות החברות התעשייתיות שהופרטו עם נפילת הקומוניזם ברוסיה. באפריל 2006 הוא היה מחזיק המניות העיקרי של חברת סיבנפט, ענקית נפט. כמו כן הוא מחזיק במניות רבות של רוסאל, החברה הגדולה ביותר בעולם לייצור אלומיניום. הוא מחזיק במניות רבות נוספות ובחברות נוספות, גדולות וקטנות.
ההצעה לאחד את סיבנפט עם חברת יוקוס גרמה לרבים לחשוב שאברמוביץ' שומר מרחק מרוסיה, בתקופה שבה נדמה כי הקרמלין (הממשל הרוסי) החליט לקחת כמה מהאוליגרכים בחשבון לאור ניסיונם העסקי הרב ומעורבותם בפוליטיקה הרוסית. אברמוביץ' היה שותף עסקי של בוריס ברזובסקי, שמכר לו את נתחו האישי מסיבנפט. עם זאת, ביולי 2005 הכריז ברזובסקי על רצונו לתבוע את אברמוביץ' בבית משפט בריטי כיוון שלטענתו שידל אותו למכור לו את נתחיו בנכסי מדינת רוסיה לאחר שברזובסקי ברח מרוסיה.

פוליטיקה

בשנת 1999 נבחר אברמוביץ' לנציג מחוז צ'וקוטקה בדומה (הפרלמנט הרוסי). לאחר בחירתו החל לתרום לתושבי המחוז, במיוחד לילדים, ובדצמבר 2002 נבחר למושל צ'וקוטקה, בהחליפו את אלכסנדר נאזרוב. מאז השקיע מאות מיליוני דולרים במחוזו. בין הפרויקטים שבהם השקיע בצ'וקוטקה נמצאים בניית מכללה ומלונות בעיר אנאדיר וחידוש הפעלתו של שדה התעופה המקומי. כמו כן הוא השתמש בצ'וקוטקה למתן מקלט מס לחברת סיבנפט, ובאמצעות שליטתו בחברה, הוא אירגן חיפושי נפט נרחבים ברחבי המחוז. הוא הושבע לקדנציה שנייה כמושל צ'וקוטקה בסוף שנת 2005. באוקטובר 2008 נבחר לחבר הפרלמנט של צ'וקוטקה וכשבוע לאחר מכן מונה ליושב ראש הפרלמנט של המחוז האוטונומי צ'וקוטקה.

ספורט

בשנת 2003 הפך אברמוביץ' להיות הבעלים של החברות ששלטו בקבוצת הכדורגל האנגלית, צ'לסי כשרכש אותה תמורת 140 מיליון פאונד. זאת לאחר שהתחבר לפיני זהבי, סוכן שחקנים ישראלי, שסייע לו בשידוך העסקה עם צ'לסי. מאז שהשתלט עליה אברמוביץ', צ'לסי השקיעה רבות ברכישות של שחקני כדורגל מן הדרג הראשון בעולם. התוצאה הייתה הצלחה: בעונת 2004/2005 ובעונת 2005/2006 זכתה צ'לסי באליפות אנגליה, והישגיה הנוספים הכניסו את צ'לסי לרשימת מועדוני הפאר בעולם.
במרץ 2004 חתמה חברת סיבנפט על חוזה אימוץ תלת-שנתי בסך של 58 מיליון דולר עם מועדון הכדורגל הרוסי צסק"א מוסקבה. אף על פי שהחברה הסבירה שמקור החלטתה ברמות המנהליות, אחדים ראו את העסקה כניסיון של אברמוביץ' לסתור את דעת הקהל הסובר כי אינו פטריוטי. חוקי אופ"א קובעים כי אסור לאדם אחד לשלוט ביותר מקבוצה אחת המשתתפת במפעלי אופ"א. אי לכך, אין לאברמוביץ' עניין בצסק"א, ואולם, הוא זכה בתואר "האדם המשפיע ביותר בכדורגל הרוסי" מטעם המגזין הרוסי "פרו ספורט" בסוף יוני 2004. במאי 2005 זכתה צסק"א בגביע אופ"א, והפכה לקבוצה הרוסית הראשונה שזכתה בגביע אירופי כלשהו.
אברמוביץ' מכר 75% מאחזקותיו בחברת סיבנפט ב-28 בנובמבר 2005 לחברת גזפרום (חברה ממשלתית רוסית). לפי פרסומים הרוויח אברמוביץ 13.1 מילארד דולר. לאחר המכירה הפסיקה חברת סיבנפט את הסכם האימוץ שלה עם צסק"א מוסקבה.

עיסוקים אחרים

אברמוביץ' ידוע כמעריץ פורמולה 1 ולעיתים ביקר במסלולי המירוצים. בשנת 2004, לאחר שבעל החברה, ברני אקלסטון, נראה נותן לאברמוביץ' סיור על המסלול במונקו גראנד פרי, נפוצו שמועות שאברמוביץ' שוקל להשקיע כספים בענף.
בשנת 2005 ירד מקום ב"רשימת עשירי הסאנדיי טיימס" המתגוררים בבריטניה למקום השני, לאחר שהעיתונים טענו שהונו של לאקשמי מיטאל הוכפל פי ארבעה במהלך השנה, וכך עקף את אברמוביץ'. אברמוביץ' נכלל ברשימה על אף שחזר להתגורר במוסקבה והכריז על משכנו הרשמי בצ'וקוטקה.
לאברמוביץ' מטוס בואינג 300–767 פרטי המכונה "הבנדיט" בשל צבעו. בספטמבר 2007 פורסם כי אברמוביץ' הזמין גם מטוס מסוג איירבוס A380, שמחירו כ-300 מיליון דולר. בכך יהפוך לבעלים הפרטי הראשון של מטוס מסוג זה.
באפריל 2010 קנה יאכטה בשם 'אקליפס' בעלות משוערת של 1.2 מיליארד דולר, והיא היאכטה השנייה בגודלה בעולם. אורכה של אקליפס כ-162.5 מטרים והיא בעלת מערכות הגנה מפני פגיעת טילים, ומערכת לייזר כהגנה כנגד פפראצי.
אברמוביץ' הוא ראש חבר הנאמנים של איגוד הקהילות היהודיות בחבר המדינות.
במאי 2018 אברמוביץ' עלה לישראל לאחר שפגה אשרת השהייה שלו בבריטניה, וקיבל אזרחות ישראלית. בכך הפך לאיש העשיר בישראל. אחת ההערכות לגבי הסירוב הבריטי להארכת אשרת השהייה של אברמוביץ' היא שמדובר בתגובה להרעלת המרגל הרוסי סרגיי סקריפאל ובתו בבריטניה בתחילת מרץ באותה השנה. התגובה הבריטית כללה גירוש דיפלומטים רוסיים וכן הצרת צעדיהם של אנשי עסקים המקורבים לנשיא רוסיה ולדימיר פוטין, שאברמוביץ' הוא הבולט שבהם.

חיים אישיים

בשנים 1987–1990 היה נשוי לאולגה ליסובה. בשנים 1991–2007 היה נשוי לאירינה מלנדינה, דיילת אירופלוט, ולהם חמישה ילדים. בשנים 2008–2017 היה נשוי לאשת העסקים הרוסייה-יהודייה דשה ז'וקובה.